Научници из поља хуманистике сматрају да је баш њихова наука основа људског знања: шта може бити фундаменталније од истраживања људског искуства и идентитета? Истраживање технике, астрономије или анатомије је истраживање онога што можемо, али само у редукованом смислу онога што јесмо.

Друштвено устројени статус неке науке није нужно и мерило њеног значаја, али јесте контекст одређених њених могућности. Тако, то што, у државним издвајањима за науку, планирани минимални удео хуманистичких наука износи 4.8 процената, представља квантитативно ограничење у погледу броја пројеката или међународних конвенција и публикација. Актуелни позиви програма Хоризонт 2020, најзначајније међународне научне пројектне платформе, показују да су ови односи слични и на међународној сцени, односно у друштву уопште.

Figure 1 Научноистраживачки рад Факултета 2007-2017

У тим контекстима, за [десет година од прве акредитације за обављање научноистраживачке делатности](../Akreditacija%20NIO/2007%20Odluka%20o%20akreditaciji%20Fakulteta%20kao%20NIO.pdf), Филолошко-уметнички факултет је (српској) науци, за ово време, даровао преко 2000 појединачних студија са афилијацијом Филолошко-уметничког факултета Универзитета у Крагујевцу. То су бројке десетогодишње спремности, које ваља славити, али и проказивати као обезличавајуће, и зато неистините у својој прецизности. Мислимо да се само на овај начин, спремним и самокритичним научноистраживачким радом, афирмишу темељне вредности хуманитета, филологије и науке о уметностима у савременом (српском) друштву.